सीधी (मध्य प्रदेश) की तरफ़ पहली बार गया था। सोन, बनस, महान, जोहिला और गोपाल जैसी नदियों और विंध्य की पहाड़ियों से घिरी हुई सीधी में ही बीरबल और बाणभट्ट हुए। कुछ सालों से नीरज कुंदेर का आग्रह था कि मैं सीधी आऊं। वह पिछले दो दशक से कई नाट्य समारोहों का आयोजन वहां करते हैं और पिछले छह सालों से विंध्याचल अंतर्राष्ट्रीय फ़िल्म फ़ेस्टिवल भी करते हैं। यह सोच कर गया था कि छोटी जगह का छोटा समारोह होगा, लेकिन इतना भव्य, सुव्यवस्थित, आकर्षक और आत्मीय माहौल था कि मन प्रसन्न हो गया। यह सब नीरज की ज़िंद से संभव हो पा रहा है, जिसने सीधी में ही सांस्कृतिक अलख जगाने का ज़िम्मा उठाया हुआ है। प्रवीण और रोशनी जैसे उनके दोस्तों से मिल कर लगा जैसे सब अलग अलग जिस्म मगर एक जान हैं। डॉ अनूप मिश्र उनके संरक्षक हैं, जिनसे मिल कर एहसास होता है कि अक्षय ऊर्जा क्या चीज़ होती है। सीधी में हम नीरज के दादा जी से भी मिले, जो एक सौ छह बरस के हैं। इतनी उम्र के किसी व्यक्ति से यह जीवन में मेरी पहली मुलाक़ात थी। आख़िरी दिन नीरज सभी अतिथियों को घासी जनजाति के एक गांव में ले गये, जहां गांव वालों ने कई तरह के लोकनृत्य प्रस्तुत किये। नीरज और उनकी टीम सीधी के पचास से ज़्यादा गांवों में लोक परंपराओं को सहेजने का काम भी कर रहे हैं। कभी इस सीधी यात्रा पर लंबी रिपोर्ट लिखूंगा। अभी तो मैं बस धन्यवाद कहना चाहता हूं कि नीरज ने मुझे इस सुंदर आयोजन में आमंत्रण के योग्य समझा।